**Likumprojekta "Grozījumi Tiesnešu izdienas pensiju likumā" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta "Grozījumi Tiesnešu izdienas pensiju likumā" (turpmāk – Likumprojekts) mērķis ir nodrošināt samērīguma un vienlīdzības principa nodrošināšanu tiesneša izdienas stāža aprēķināšanā, atceļot 10 gadu termiņa ierobežojumu advokāta un akreditētas augstskolas akadēmiskā personāla amatā nostrādātajam laikam, kā arī paredzot starptautiskas tiesas tiesneša amatā nostrādātā laika ieskaitīšanu izdienas stāža aprēķināšanā.Likumprojekta spēkā stāšanās paredzēta 2020. gada 1. janvārī.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts izstrādāts pēc Tieslietu ministrijas iniciatīvas, ņemot vērā Tieslietu padomes ierosinājumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2019. gada jūnijā Tieslietu ministrijā vienlaicīgi tika saņemti lūgumi no Tieslietu padomes un no Latvijas Republikas tiesībsarga saistībā ar kādas tiesneses iesniegumu par iespējamu Tiesnešu izdienas pensiju likuma regulējuma neatbilstību Latvijas Republikas Satversmē garantētajām tiesībām – tiesībām uz sociālo nodrošinājumu un vienlīdzības principa ievērošanu. Tieslietu padome un Latvijas Republikas tiesībsargs lūdza Tieslietu ministriju izvērtēt Tiesnešu izdienas pensiju likuma 3. pantā noteikto regulējumu par tiesnešu izdienas stāža aprēķināšanu kopsakarā ar tā atbilstību minētajām Latvijas Republikas Satversmē garantētajām tiesībām pirms tiek pieņemts lēmums par iespējamo vēršanos ar pieteikumu Satversmes tiesā. Pēc abu minēto lūgumu saņemšanas Tieslietu ministrija ir veikusi izvērtējumu par tiesnešu izdienas stāža aprēķināšanas regulējumu, tai skaitā arī no vēsturiskā aspekta, un ir tikuši izdarīti attiecīgi secinājumi.Tiesnešu izdienas pensiju likuma mērķis ir nostiprināt tiesnešu neatkarību, garantējot likumā paredzētās viņu tiesības uz atbilstošu materiālo nodrošinājumu (tiesnešu izdienas pensiju) pēc amata atstāšanas. Norādāms, ka tiesnesim piešķir izdienas pensiju 65 procentu apmērā no vidējās mēneša darba samaksas un par katru izdienas stāža gadu, kas pārsniedz 20 gadus, to palielina par diviem procentiem no darba samaksas. Atbilstoši Tiesnešu izdienas pensiju likuma 2. panta pirmās daļas 1. punktam tiesības uz izdienas pensiju ir personai, kurai izdienas stāžs saskaņā ar šā likuma 3. pantu ir 20 gadi, no kuriem pēdējie 10 gadi nostrādāti tiesneša amatā vai tiesneša, kas amatā apstiprināts bez pilnvaru termiņa ierobežojuma, un tiesībsarga amatā, un kura ir sasniegusi likumā "Par valsts pensijām" vecuma pensijas piešķiršanai noteikto vecumu. Saskaņā ar Tiesnešu izdienas pensiju likuma 3. pantu izdienas stāžā, kas dod tiesības uz izdienas pensiju, ieskaita:1) tiesneša un Satversmes tiesas tiesneša amatā nostrādāto laiku;2) prokurora amatā nostrādāto laiku;3) laiku, kas nostrādāts prokuratūras atestēto darbinieku amatos, kādi bija noteikti prokuratūras iestādēs līdz 1994. gada 1. oktobrim;4) laiku, kas nostrādāts Iekšlietu ministrijas Izmeklēšanas departamenta izmeklētāju amatos, kādi bija noteikti Iekšlietu ministrijas iestādēs līdz 1995. gada 1. jūlijam;5) advokāta profesijā nostrādāto laiku, kas nav mazāks par 10 gadiem;6) akreditētas augstskolas tieslietu specialitātes akadēmiskā personāla amatā nostrādāto laiku, kas nav mazāks par 10 gadiem;7) Latvijas Saimnieciskās tiesas tiesneša (Valsts arbitrāžas arbitra) amatā nostrādāto laiku;8) tiesībsarga amatā faktiski nostrādāto laiku.Vēršama uzmanība, ka izdienas stāžā, kas dod tiesības uz tiesneša izdienas pensiju, tiek ieskaitīts laiks, kas nostrādāts zvērināta advokāta profesijā un akreditētas augstskolas tieslietu specialitātes akadēmiskā personāla amatā, bet tikai tad, ja tas ir ne mazāks kā 10 gadi. Tieslietu ministrijā un Tieslietu padomē ir ticis diskutēts par šī ierobežojuma iemesliem un tā samērīgumu. Likumprojekta regulējums ir tapis šo diskusiju secinājumu rezultātā. Tiesnešu izdienas pensiju likums ar minēto regulējumu ir stājies spēkā 2006. gadā. Likuma anotācijā[[1]](#footnote-1) nav sniegts skaidrojums par apsvērumiem, kas ir ņemti vērā, izstrādājot Tiesnešu izdienas pensiju likuma 3. panta regulējumu. Tieslietu ministrija, veicot vēsturisko izpēti par Tiesnešu izdienas pensiju likuma 3. panta 5. un 6. punktā ietverto normu rašanās iemesliem un argumentiem, noskaidrojusi, ka pie tiesnešu izdienas pensiju likumprojekta izstrādes 2005. gadā ir strādājusi darba grupa ar plašu iesaistīto speciālistu loku, t.sk. no Augstākās tiesas un Latvijas Zvērinātu advokātu padomes. Darba grupas darba rezultātā tapa likumprojekts "Tiesnešu izdienas pensiju likums", tostarp, Tiesnešu izdienas pensiju likuma 3. panta 5. un 6. punktā ietvertais 10 gadu nosacījums izdienas stāža aprēķināšanā. Iepazīstoties ar likumprojekta virzību Saeimā, secināts, ka par šīm konkrētajām normām nav bijuši priekšlikumi vai diskusijas. Valstī jau ir izveidota tiesnešu izdienas pensiju sistēma, bet šobrīd ir diskutabli valsts izvirzītie nosacījumi šādas pensijas saņemšanai – prasības, kas izvirzītas izdienas pensijas saņemšanai nepieciešamajam darba stāžam, un to samērīgums. Norādāms, ka valsts kopēja interese ir piesaistīt tiesneša amatam augsta līmeņa profesionāļus, kādi ir, piemēram, zvērināti advokāti un akreditētu augstskolu tieslietu specialitātes akadēmiskais personāls, jo tiesneša profesionalitāte ir viens no tiesiskas un demokrātiskas valsts aspektiem. Tiesneša amatam ir izvirzītas augstas prasības, piemēram, iepriekšēja darba pieredze, izglītība. Līdz ar to Likumprojekta mērķis ir nodrošināt tiesnešu izdienas stāža saprotamu un skaidru aprēķināšanu, lai tādiem profesionāļiem kā zvērinātiem advokātiem un akreditētas augstskolas mācībspēkiem varētu radīt interesi strādāt tiesneša amatā.Apskatot likumā "Par tiesu varu" izvirzītās darba stāža prasības tiesneša amata kandidātam 2006. gadā, kad stājās spēkā Tiesnešu izdienas pensiju likums, un uz šo brīdi izvirzītā darba stāža nosacījumus tiesneša amata kandidātam, secināts, ka 2006. gadā tiesneša amata kandidātam izvirzītās darba stāža prasības:1. rajona (pilsētas) tiesas tiesneša amata kandidātam – piecu gadu darba stāžs juridiskajā specialitātē pēc jurista kvalifikācijas iegūšanas vai vismaz pieci gadi tiesas priekšsēdētāja palīga vai tiesneša palīga amatā;
2. apgabaltiesas tiesneša amata kandidātam – 10 gadu kopējais darba stāžs augstskolas tieslietu specialitātes akadēmiskā personāla, zvērināta advokāta, prokurora vai līdz 1994. gada 30. jūnijam prokurora vietnieka, prokurora palīga vai prokuratūras izmeklētāja amatā, vai arī esošs rajona (pilsētas) tiesas tiesnesis;
3. Augstākās tiesas tiesneša amata kandidātiem – 15 gadu kopējais darba stāžs augstskolas tieslietu specialitātes akadēmiskā personāla, zvērināta advokāta vai prokurora amatā vai arī esošs rajona (pilsētas) tiesas tiesnesis vai apgabaltiesas tiesnesis.

Savukārt ar 2011. gada 9. jūnija grozījumiem likumā "Par tiesu varu" tika stiprinātas apgabaltiesu un Augstākās tiesas tiesnešu amata kandidātu prasības attiecībā uz tiem kandidātiem, kas jau ir tiesneši. Proti, tika noteikts, ka uz apgabaltiesas tiesneša amatu var pretendēt rajona (pilsētas) tiesas tiesnesis, kuram ir vismaz sešu gadu kopējais darba stāžs tiesneša amatā un uz Augstākās tiesas tiesneša amatu var pretendēt rajona (pilsētas) tiesas tiesnesis vai apgabaltiesas tiesnesis, kuram ir vismaz 10 gadu kopējais darba stāžs tiesneša amatā. Proti, tika noteikta amata kandidātu darba stāža prasība attiecīgajā tiesneša amatā. Līdz ar to secināms, ka Tiesnešu izdienas pensiju likuma regulējums attiecībā uz izdienas stāža aprēķināšanu tiesnesim ir pārvērtējams arī saistībā ar likumā "Par tiesu varu" šobrīd izvirzītajām darba stāža prasībām attiecīgās tiesas tiesneša amata kandidātam.Norādāms, ka visi tiesneši, kuri ir uzkrājuši darba stāžu, strādājot tiesneša un citos amatos, kas atbilstoši Tiesnešu izdienas pensiju likuma 3. pantā ietvertajam uzskaitījumam tiek pielīdzināti darbam tiesneša amatā, atrodas salīdzināmos apstākļos. Jo īpaši darbs zvērināta advokāta profesijā ir salīdzināms ar darbu prokurora amatā. Gan zvērināts advokāts, gan prokurors ir tiesu varai piederīgas personas. To apstiprina arī likumā "Par tiesu varu" sniegtā jēdziena "prokurori" un jēdziena "zvērināti advokāti" definīcijas[[2]](#footnote-2). Norādāms, ka tiesneša izdienas stāžā tiek ieskaitīts viss prokurora amatā nostrādātais laiks.Arī likumdevējs tiesību uz izdienas pensijas saņemšanu kontekstā jau ir pielīdzinājis zvērināta advokāta profesijā vai akreditētas augstskolas mācībspēka amatā nostrādāto laiku darbam tiesneša amatā un arī darbam Tiesnešu izdienas pensiju likuma 3. panta 1.–4.,7. un 8. punktā minētajos amatos, jo tie ir iekļauti Tiesnešu izdienas pensiju likuma 3. pantā, tikai pievienojot nosacījumu, ka darbam attiecīgajā amatā jābūt vismaz 10 gadus ilgam. Ņemot vērā minēto, tiesneši, kuri ir uzkrājuši darba stāžu, strādājot tiesneša un zvērināta advokāta un akreditētas augstskolas mācībspēka amatā, no vienas puses, un tiesneši, kuri pirms tiesneša darba strādājuši citos Tiesnešu izdienas pensiju likuma 3. pantā uzskaitītajos amatos, atrodas salīdzināmos apstākļos. Lai gan tiesneši, kuri iepriekš strādājuši Tiesnešu izdienas pensiju likuma 3. panta 1.–4.,7. vai 8. punktā minētajos amatos, no vienas puses, un tiesneši, kas daļu darba stāža ieguvuši, pirms tam strādājot zvērināta advokāta profesijā un akreditētas augstskolas mācībspēka amatā, no otras puses, atrodas salīdzināmos apstākļos, likumdevēja attieksme pret šīm personām viņu sociālo tiesību uz izdienas pensiju realizācijā nav vienāda. Tiesnešiem, kuri iepriekš strādājuši Tiesnešu izdienas pensiju likuma 3. panta 1.–4.,7. un 8. punktā norādītajos amatos, darba stāžā izdienas pensijas saņemšanai tiek iekļauts viss nostrādātais laiks, lai cik īss tas arī būtu, bet tiesnešiem, kuri pirms tam strādājuši zvērināta advokāta vai akreditētas augstskolas mācībspēka amatā, vērā tiek ņemts tikai tāds darba stāžs, kas sasniedz vai pārsniedz 10 gadus.Ņemot vērā, ka šī situācija var būt diskriminējoša pret personām ar līdzīgu stāžu advokatūrā vai mācībspēka amatā (piemēram, persona ar 9 gadu darba stāžu minētajos amatos un persona ar 10 gadu darba stāžu minētajos amatos), būtu paredzams līdzīgs regulējums kā pārējos 3. panta punktos, atsakoties no prasības par minimālo stāžu šajās profesijās. Vienlaicīgi Likumprojekts paredz grozīt Tiesnešu izdienas pensiju likuma 3. panta 1. punktu, nosakot, ka izdienas stāžā, kas dod tiesības uz izdienas pensiju tiek ieskaitīts arī starptautiskas tiesas tiesneša amatā nostrādātais laiks. Starptautiskas tiesas tiesneša amats ir līdzvērtīgs amats tiesneša vai Satversmes tiesas tiesneša amatam, kas tiek ieskaitīti tiesneša izdienas stāža aprēķināšanā. Tāpat arī likumā "Par tiesu varu" kā viens no kritērijiem apgabaltiesas un Augstākās tiesas tiesneša amata kandidātam ir starptautiskas tiesas tiesneša amats, kas automātiski dod tiesības būt par attiecīgās tiesas tiesneša amata kandidātu, nevērtējot pat personas stāžu. Līdz ar to, lai tiktu nodrošināta vienlīdzības principa ievērošana, nepieciešams precizēt Tiesnešu izdienas pensiju likuma 3. panta 1. punktu, nosakot, ka starptautiskas tiesas tiesneša amatā nostrādātais laiks tiek ieskaitīts tiesneša izdienas stāža aprēķināšanā. Ņemot vērā, ka Likumprojekta regulējums attiecas uz izdienas stāža aprēķināšanu pilnos gados un mēnešos un to, ka tas zināmā mērā potenciāli var ietekmēt budžeta plānošanu un iespējas, kā arī lai personām būtu skaidrs un noteikts atskaites punkts, no kura tiek grozīta tiesnešu izdienas stāža aprēķināšana, Likumprojektam ir nosakāms konkrēts spēkā stāšanās laiks – 2020.gada 1.janvāris. |
| 3. | Projekta izstrādē iesaistītās institūcijas | Tieslietu padome, Tiesu administrācija. |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrības mērķgrupa, kuru ietekmēs šis tiesiskais regulējums, ir tiesneši, kuriem saskaņā ar Tiesnešu izdienas pensiju likuma 2. pantā noteikto ir tiesības uz izdienas pensijas saņemšanu un kuri pirms tiesneša amata ieņemšanas ir strādājuši advokāta vai akreditētas augstskolas tieslietu specialitātes akadēmiskā personāla amatos. Laikā no 2020. gada līdz 2022. gadam pensijā dosies 6 tiesneši, kuri būs sasnieguši tiesneša amata pildīšanas maksimālo vecumu – 70 gadus. No tiem viens ir bijis zvērināts advokāts. Atzīmējams, ka šo 6 personu tiesneša amatā nostrādātais laiks ir daudz lielāks par 20 gadiem, kas dod tiesības saņemt tiesneša izdienas pensiju, līdz ar to Likumprojekta regulējums viņus neietekmēs. Tāpat norādāms, ka precīzi nav prognozējams, cik tiesnešu vēlēsies atstāt tiesneša amatu, sasniedzot vecuma pensijas noteikto vecumu vai arī, kuri tiks atbrīvoti veselības stāvokļa dēļ. Šobrīd ir identificēta tikai viena šāda persona – tiesnesis (arī bijušais zvērināts advokāts), kas sasniedza noteikto pensijas vecumu. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts paredz labvēlīgāku un taisnīgāku attieksmi pret tiesnešiem – iespējamajiem tiesneša izdienas pensijas saņēmējiem, kuri ir bijuši zvērināti advokāti vai ieņēmuši amatu akreditētas augstskolas tieslietu specialitātes akadēmiskajā personālā. Šīs anotācijas II sadaļas 1. punkta pirmajā rindkopā minētajām personām tiks labvēlīgi ietekmētas viņu tiesības saņemt atbilstošu materiālo nodrošinājumu – tiesnešu izdienas pensiju, pēc tiesneša amata atstāšanas. Valsts sociālās apdrošināšanas aģentūru, kas ir tiesnešu izdienas pensiju piešķīrēja, Likumprojekts neietekmē, jo tiesiskais regulējums nemaina šīs iestādes tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |
|

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2019. gads | Turpmākie trīs gadi (*euro*) |
| 2020. | 2021. | 2022. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+1 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+2 gadam | izmaiņas, salīdzinot ar vidēja termiņa budžeta ietvaru n+2 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | x | 0 | 0 | 0 | 0 | 0 | 0 |
| 5. Precizēta finansiālā ietekme | x | 0 | x | 0 | x | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Likumprojekts šo jomu neskar. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Likumprojekts šo jomu neskar. |
| 8. Cita informācija | Sadarbībā ar Tiesu administrāciju un Latvijas Zvērinātu advokātu padomi ir noskaidrots, ka laikā no 2014. gada līdz 2019. gada septembrim pensijā ir devušies 36 tiesneši (sasnieguši amata pildīšanas maksimālo vecumu, sasnieguši vecuma pensijas piešķiršanai noteikto vecumu, atbrīvoti no tiesneša amata veselības stāvokļa dēļ). No šiem 36 tiesnešiem, kuri devušies pensijā, tikai viens ir bijis zvērināts advokāts.Tāpat noskaidrots, ka laikā no 2020. gada līdz 2022. gadam pensijā dosies 6 tiesneši, kuri būs sasnieguši tiesneša amata pildīšanas maksimālo vecumu – 70 gadus. No tiem viens ir bijis zvērināts advokāts. Atzīmējams, ka šo 6 personu tiesneša amatā nostrādātais laiks ir daudz lielāks par 20 gadiem, kas dod tiesības saņemt tiesneša izdienas pensiju, līdz ar to Likumprojekta regulējums viņus neietekmēs. Tāpat norādāms, ka precīzi nav prognozējams, cik tiesnešu vēlēsies atstāt tiesneša amatu, sasniedzot vecuma pensijas noteikto vecumu vai arī, kuri tiks atbrīvoti veselības stāvokļa dēļ. Šobrīd ir identificēta tikai viena šāda persona – tiesnesis (arī bijušais zvērināts advokāts), kas sasniedza noteikto pensijas vecumu. Līdz ar to, vērtējot pieejamos statistikas datus, secināms, ka bijušo zvērinātu advokātu skaits tiesnešu vidū ir neliels. Iegūt ziņas par to, vai minētie tiesneši, kas atstājuši vai atstās tiesneša amatu, ir bijušie mācībspēki kādā no akreditētajām augstskolām, ir apgrūtinoši, jo tas prasītu ieguldīt šādu ziņu iegūšanā nesamērīgi lielu manuālo darbu. Ņemot vērā minēto, ir grūti noteikt, vai vispār būs un cik liela būs Likumprojekta finansiālā ietekme, jo precīzi nav zināms, cik bijušo advokātu vai akreditētas augstskolas mācībspēku ir ieņēmuši tiesneša amatu un cik no tiem plāno doties pensijā, kā arī, cik no tiem stāžs tiesneša amatā ir mazāks par 20 gadiem, kas jau nodrošina tiesību saņemt tiesneša izdienas pensiju atbilstoši Tiesnešu izdienas pensiju likuma nosacījumiem.Vienlaicīgi secināms, ka gadījumā, ja arī Likumprojekts radīs finansiālo ietekmi, tad tā būs nebūtiska, jo atšķirība starp personai pienākošos vecuma pensijas apmēru un tiesneša izdienas pensijas apmēru valstiskā līmenī nav būtiska, bet tā ir būtiska katrai personai individuāli.Likumprojekta ieviešanai papildu līdzekļi no valsts budžeta netiks prasīti. |

 |
|

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

 |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par Likumprojektu un dotu iespēju izteikt viedokli, Likumprojekts pirms tā iesniegšanas Valsts sekretāru sanāksmē ievietots Tieslietu ministrijas mājaslapā. |
| 2. | Sabiedrības līdzdalība projekta izstrādē | Tieslietu ministrija 2019. gada 23. jūlijā Likumprojektu ievietoja savā mājaslapā sadaļā "Sabiedrības līdzdalība" (pieejams: <https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti> ) un Ministru kabineta mājaslapā (pieejams: <https://mk.gov.lv/content/ministru-kabineta-diskusiju-dokumenti> ) tādējādi dodot iespēju sabiedrībai līdzdarboties tiesību akta izstrādes procesā.Likumprojekta izstrādes laikā ir notikušas konsultācijas ar Tiesu administrāciju un Tieslietu padomi. |
| 3. | Sabiedrības līdzdalības rezultāti | Pēc Likumprojekta ievietošanas Tieslietu ministrijas un Ministru kabineta mājaslapā viedokļi par Likumprojektu no sabiedrības pārstāvju puses nav saņemti.Tieslietu padome un Tiesu administrācija atbalsta Likumprojektā ietverto regulējumu bez iebildumiem.Likumprojekta regulējums ir ticis vērtēts Tieslietu padomes 2019. gada 1. jūlija sēdē un ar 2019. gada 2. augusta lēmumu Nr. 107 Tieslietu padome ir paudusi savu atbalstu likumprojektam. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tiesu administrācija un Valsts sociālās apdrošināšanas aģentūra. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

Krjukova 67036831

Eva.Krjukova@tm.gov.lv

1. Tiesnešu izdienas pensiju likuma anotācija, pieejama [http://www.saeima.lv/L\_Saeima8/lasa-dd=LP1449\_0.htm](http://www.saeima.lv/L_Saeima8/lasa-dd%3DLP1449_0.htm) [↑](#footnote-ref-1)
2. Prokurori ir tiesu sistēmai piederīgas amatpersonas, kuras piedalās lietu izskatīšanā tiesā un veic citus pienākumus saskaņā ar likumu (likuma "Par tiesu varu" 106.1 panta pirmā daļa). Zvērināti advokāti ir tiesu sistēmai piederīgas personas, kuras sniedz juridisku palīdzību un veic citus pienākumus saskaņā ar likumu (likuma "Par tiesu varu"106.2 panta pirmās daļas pirmais teikums). [↑](#footnote-ref-2)